Susie Jessen (DD), 2023-11-30:
Tak, og undskyld forsinkelsen her på talerstolen; jeg var sådan helt i chok over Moderaternes tale.
Det her er et meget vigtigt område og også et meget aktivt udvalg.
Vi er lige flyttet længere ud på landet, end vi boede i forvejen, til Vordingborg Kommune og et dejligt hus omgivet af marker.
Og det var lige før, vi faktisk sneede inde i dag, så derfor er jeg ret glad for, at jeg er her nu.
Det var svært at komme ud med min lille Spark.
Jeg kender området godt, for jeg er jo selv vokset op dernede.
Jeg har stået som teenager og viftet med min lommelygte, når 70'eren skulle stoppe for enden af vores markvej, når jeg skulle til Vordingborg Gymnasium.
Og da jeg var 15 år, flyttede vi jo til Vordingborg, og det var direkte inde fra indre by; vi boede i Rømersgade før.
Det var en omvæltning, for der er bare nogle rigtig store forskelle imellem land og by.
Nu er jeg så 38 år og flytter tilbage til den samme kommune igen, og jeg vælger at bosætte mig endnu længere ude på landet, fordi det bare betyder så uendelig meget med den her ro og den her tryghed, vi har for vores børn; der er det lokale sammenhold, hvor man passer rigtig godt på hinanden, hvor man ved, hvem der er forældre til de der børn, der cykler rundt midt ude på vejen, og hvor foreningslivet er fundamentet og trækplasteret, når der skal arrangeres sportsbegivenheder, byfester, lokale markeder og meget mere; og også hvor landbruget er synligt, og hvor man også kender den store betydning af landbruget.
Så der er rigtig meget godt ved at bosætte sig på landet.
Men ligesom så mange andre gør vi det måske også lidt på trods.
Vi gør det, på trods af at kommunen i øjeblikket planlægger at få solceller og vindmøller ikke så langt væk fra vores nye hus, hvor der i øvrigt allerede ligger et biogasanlæg, på trods af at den lokale daginstitution, som vi skal bruge til vores to mindste børn, er lukningstruet, og også på trods af at vi ved, at vores børn måske får det lidt udfordrende med den kollektive trafik.
Det skal planlægges.
Det er ikke kun nok at tale om, at det alle steder går rigtig, rigtig godt.
Det er også vigtigt at tale om de steder, hvor det ikke går så godt.
Og det er nu også engang derfor, vi faktisk er blevet sat i verden som politikere.
Vi skal prøve at løse udfordringer.
Vi skal jo ikke bare sole os i alle de nuværende succeser, der er.
Det skal vi insistere på, selv om regeringspartierne jo sammenligner det at påtale udfordringer med at tale landdistrikterne ned.
Det er simpelt hen noget decideret pjat.
Man taler ikke landdistrikterne ned, fordi man taler om udfordringer.
Og det er sådan en talelinje, hele regeringen har fået, kan jeg høre.
Når vi kan se, at det er de samme områder, hvor befolkningstallet falder, hvor gennemsnitsalderen stiger, og hvor der fødes færre børn; når vi kan se, at det er de samme områder, der har en høj ledighed; når vi kan se, at det netop også er de områder, der i den grad sætter grimme solceller og vindmøller op, der ikke ligefrem vil bidrage til forskønnelsen i de områder, så er vi altså nødt til at stoppe op og tage diskussionen alvorligt om, hvad vi kan gøre, for at Danmark ikke knækker endnu mere over.
Landdistriktsområdet er desværre blevet forsømt i en tid, hvor behovet for fokus er meget stort.
Der er på flere områder lavet landdistriktsskadelig politik.
Der er lastbilafgifterne.
De rammer alt for skævt.
Og de kommende CO 2 -afgifter kan komme til at påvirke landdistrikterne meget, meget væsentligt.
Det er jeg meget bekymret over.
Det er vigtigt, at der er en fokus på, hvilken indflydelse politikken, vi fører herinde, har på landdistrikterne.
Vi er også på vej med flere beslutningsforslag, som jeg håber på bred opbakning til her i Folketinget, bl.a. et forslag om udflytning af statslige arbejdspladser og også et andet forslag, som vi har lavet sammen med SF, som skal gøre landdistriktsfilteret obligatorisk at bruge på al lovgivning, ligesom vi ser med klimafilteret.
Det ville jeg rigtig gerne f.eks. have haft til de lastbilafgifter, vi diskuterede før.
Det er vigtigt med konstant fokus.
Det har vi i finanslovsudspil, og jeg er også heldigvis meget stolt af de aftryk, vi fik sat, på den nyligt indgåede finanslovsaftale, hvor vi bl.a. fik sikret den særlige pulje til gymnasier i yderområderne og flere penge end oprindelig til puljen for landsbyfornyelse.
Jeg har glædet mig meget til debatten i dag, fordi det er en debat, der er nogle af os, som synes er vigtig.
Bare der var flere af os.